CELEX: 32009R0030
Language: hu
Date: 2009-01-16 00:00:00
Title: A Bizottság 30/2009/EK rendelete ( 2009. január 16.) az 1032/2006/EK rendeletnek az adatkapcsolat-szolgáltatásokat támogató repülési adatok cseréjét biztosító automatikus rendszerekre vonatkozó követelmények tekintetében történő módosításáról (EGT-vonatkozású szöveg)

17.1.2009   
            
            
               HU
            
            
               Az Európai Unió Hivatalos Lapja
            
            
               L 13/20
            
         
      A BIZOTTSÁG 30/2009/EK RENDELETE
   
   (2009. január 16.)
   az 1032/2006/EK rendeletnek az adatkapcsolat-szolgáltatásokat támogató repülési adatok cseréjét biztosító automatikus rendszerekre vonatkozó követelmények tekintetében történő módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az Európai Légiforgalmi Szolgáltatási Hálózat átjárhatóságáról szóló, 2004. március 10-i 552/2004/EK európai parlamenti és tanácsi rendeletre („átjárhatósági rendelet”) (1) és különösen annak 3. cikke (1) bekezdésére,
   tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre („keretrendelet”) (2) és különösen annak 8. cikke (2) bekezdésére,
   mivel:
   
               (1)
            
            
               A levegő-föld adatkapcsolat-alkalmazások felhasználásának lehetővé tétele érdekében az egységes európai égbolt keretében az adatkapcsolat-szolgáltatásokra vonatkozó követelmények megállapításáról szóló, 2009. január 16-i 29/2009/EK bizottsági rendelettel (3) összhangban adatkapcsolat-szolgáltatásokat nyújtó körzeti irányító központoknak kellő időben hozzáféréssel kell rendelkezniük a megfelelő repülési információkhoz.
            
         
               (2)
            
            
               Annak lehetővé tétele érdekében, hogy a következő légiforgalmi irányító egység akkor is megkezdje az adatcserét a légi járművel, amikor az érintett körzeti irányító központok nem rendelkeznek a közös adatkapcsolathoz való kapcsolódást biztosító szolgáltatással, a bejelentkezési információkra és a következő felhatalmazott egységgel való kommunikációra vonatkozó automatizált eljárásokat kell végrehajtani.
            
         
               (3)
            
            
               Az 549/2004/EK rendelet 8. cikkének (1) bekezdésével összhangban az Eurocontrol kapott megbízást az adatkapcsolat-szolgáltatások összehangolt bevezetéséhez szükséges követelmények megállapítására. Ez a rendelet a megbízás eredményeként 2007. október 19-én kiadott jelentésen alapul.
            
         
               (4)
            
            
               Az előzetes tájékoztatás, a koordinálás és a légi járatok légiforgalmi irányító egységek közötti átadása céljából a repülési adatok cseréjét biztosító automatikus rendszerekre vonatkozó követelmények megállapításáról szóló, 2006. július 6-i 1032/2006/EK bizottsági rendeletet (4) ezért ennek megfelelően módosítani kell.
            
         
               (5)
            
            
               Az e rendeletben előírt intézkedések összhangban vannak az egységes égbolttal foglalkozó bizottság véleményével,
            
         ELFOGADTA EZT A RENDELETET:
   1. cikk
   Az 1032/2006/EK rendelet a következőképpen módosul:
   
               1.
            
            
               A 3. cikk a következő (4) bekezdéssel egészül ki:
               „(4)   A 29/2009/EK rendelettel összhangban adatkapcsolat-szolgáltatásokat nyújtó léginavigációs szolgáltatók biztosítják, hogy az 1. cikk (2) bekezdésének a) pontjában említett és a körzeti irányító központokat kiszolgáló rendszerek megfeleljenek az I. melléklet A. és D. részében meghatározott átjárhatósági és teljesítményi követelményeknek.”
            
         
               2.
            
            
               Az I. és a III. melléklet az e rendelet mellékletében foglaltak szerint módosul.
            
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2009. január 16-án.
      
         
            a Bizottság részéről
         
         Antonio TAJANI
         
         
            alelnök
         
      
   
   
      (1)  HL L 96., 2004.3.31., 26. o.
   
      (2)  HL L 96., 2004.3.31., 1. o.
   
      (3)  Lásd e Hivatalos Lap 3. oldalát.
   
      (4)  HL L 186., 2006.7.7., 27. o.
   
      MELLÉKLET
      Az 1032/2006/EK rendelet I. és III. melléklete a következőképpen módosul:
      
                  1.
               
               
                  Az I. melléklet a következő, D. résszel egészül ki:
                  „D. RÉSZ:   AZ ADATKAPCSOLAT-SZOLGÁLTATÁSOKAT TÁMOGATÓ FOLYAMATOKRA VONATKOZÓ KÖVETELMÉNYEK
                  1.   A BEJELENTKEZÉS TOVÁBBÍTÁSA
                  1.1.   Érintett repülési információk
                  1.1.1.   A bejelentkezés továbbítására vonatkozó eljárás alá tartozó információ legalább a következőket tartalmazza:
                  
                              —
                           
                           
                              a légi jármű azonosító jele,
                           
                        
                              —
                           
                           
                              indulási repülőtér,
                           
                        
                              —
                           
                           
                              rendeltetési repülőtér,
                           
                        
                              —
                           
                           
                              a bejelentkezés típusa,
                           
                        
                              —
                           
                           
                              a bejelentkezés paraméterei.
                           
                        1.2.   Alkalmazási szabályok
                  1.2.1.   A bejelentkezés továbbítására vonatkozó eljárást a tervek szerint a határt keresztező, adatkapcsolatra bejelentkezett légi járművek esetében egyetlen alkalommal kell elvégezni.
                  1.2.2.   A bejelentkezés továbbítására vonatkozó eljárást a következő időpontok közül a korábbit követően a lehető leghamarabb kezdeményezni kell:
                  
                              —
                           
                           
                              paraméterként megadott percekkel a koordinációs pont számított ideje előtt,
                           
                        
                              —
                           
                           
                              az az időpont, amikor a légi járat a koordinációs ponttól a kétoldalú megállapodásban meghatározott távolságra van,
                           
                        a koordinációs egyezménnyel összhangban.
                  1.2.3.   A bejelentkezés továbbítására vonatkozó eljárás érintettségi kritériumait a koordinációs egyezménnyel összhangban kell meghatározni.
                  1.2.4.   A bejelentkezés továbbítására vonatkozó információkat a fogadó egységben a megfelelő repülési információk között szerepeltetik.
                  1.2.5.   A légi jármű bejelentkezési státuszát a fogadó egység megfelelő munkahelyén megjeleníthetik.
                  1.2.6.   A bejelentkezés továbbítására vonatkozó eljárás befejezéséről, beleértve a fogadó egység vételi megerősítését is, tájékoztatni kell az átadó egységet.
                  1.2.7.   Amennyiben a bejelentkezés továbbítására vonatkozó eljárás befejezését nem lehet az alkalmazandó szolgáltatásminőségi követelményekkel összhangban megerősíteni, a légi jármű felé levegő-föld adatkapcsolat felvételét kezdeményezik.
                  2.   A KÖVETKEZŐ FELHATALMAZOTT EGYSÉG ÉRTESÍTÉSE
                  2.1.   Érintett repülési információk
                  2.1.1.   A következő felhatalmazott egység értesítésére vonatkozó eljárás alá tartozó információ legalább a következőket tartalmazza:
                  
                              —
                           
                           
                              a légi jármű azonosító jele,
                           
                        
                              —
                           
                           
                              indulási repülőtér,
                           
                        
                              —
                           
                           
                              rendeltetési repülőtér.
                           
                        2.2.   Alkalmazási szabályok
                  2.2.1.   A következő felhatalmazott egység értesítésére vonatkozó eljárást minden egyes határt keresztező, érintett légi jármű esetében egyetlen alkalommal kell elvégezni.
                  2.2.2.   A következő felhatalmazott egység értesítésére vonatkozó eljárást azt követően kell kezdeményezni, hogy a légi járműre vonatkozó következő adatkérést a fedélzeti rendszer visszaigazolta.
                  2.2.3.   A következő felhatalmazott egység értesítésével kapcsolatos információ sikeres feldolgozását követően a fogadó egység a légiforgalmi irányító és a légijármű-vezető közötti adatkapcsolat-kommunikáció (CPDLC) megkezdésére irányuló kérést kezdeményez a légi járműnél.
                  2.2.4.   Amennyiben a következő felhatalmazott egység értesítésével kapcsolatos információ nem érkezik meg kétoldalú megállapodás szerinti, paraméterként megadott időn belül, a fogadó egység helyi eljárásokat alkalmaz a légi járművel való adatkapcsolat-kommunikáció kezdeményezése érdekében.
                  2.2.5.   A következő felhatalmazott egység értesítésére vonatkozó eljárás befejezéséről, beleértve a fogadó egység vételi megerősítését is, tájékoztatni kell az átadó egységet.
                  2.2.6.   Amennyiben a következő felhatalmazott egység értesítésére vonatkozó eljárás befejezését nem lehet az alkalmazandó szolgáltatásminőségi követelményekkel összhangban megerősíteni, az átadó egység helyi eljárásokat kezdeményez.”
               
            
                  2.
               
               
                  A III. melléklet 2. és 3. pontja helyébe a következő szöveg lép:
                  
                              „2.
                           
                           
                              Az I. melléklet B. részének 3.2.4., 3.2.5., 4.2.3., 4.2.4., 5.2.3., 5.2.4., 6.2.3. és 6.2.4. pontjában, illetve az I. melléklet D. részének 1.2.6., 1.2.7., 2.2.5. és 2.2.6. pontjában foglalt átjárhatósági és teljesítményi követelmények egyúttal biztonsági követelménynek is minősülnek.
                           
                        
                              3.
                           
                           
                              A koordináció módosítása, a koordináció törlése, az alapvető repülési adatok, az alapvető repülési adatok megváltoztatása, a bejelentkezés továbbítása és a következő felhatalmazott egység értesítésére vonatkozó eljárások tekintetében a II. mellékletben foglalt szolgáltatásminőségi követelmények egyúttal biztonsági követelménynek is minősülnek.”